## LUKU 8 OPPILASHUOLTO

Perusopetuksen opetussuunnitelman perusteissa käytetään oppilas- ja opiskelijahuoltolain käsitteistön sijasta perusopetuksen opiskeluhuollosta nimitystä oppilashuolto, opiskelijasta käsitettä oppilas ja oppilaitoksesta nimitystä koulu. Koulutuksen järjestäjään viitataan käsitteellä opetuksen järjestäjä[[1]](#footnote-1).

Lasten ja nuorten kehitysympäristön ja koulun toimintaympäristön muuttuessa oppilashuollosta on tullut yhä tärkeämpi osa koulun perustoimintaa. Oppilashuolto liittyy läheisesti koulun kasvatus- ja opetustehtävään. Oppilashuoltotyössä otetaan huomioon lapsen edun ensisijaisuus[[2]](#footnote-2).

Oppilaalla on oikeus saada maksutta sellainen oppilashuolto, jota opetukseen osallistuminen edellyttää[[3]](#footnote-3). Oppilashuollolla tarkoitetaan oppilaan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellytyksiä lisäävää toimintaa kouluyhteisössä. Oppilashuoltoa toteutetaan ensisijaisesti ennaltaehkäisevänä ja koko kouluyhteisöä tukevana yhteisöllisenä oppilashuoltona. Tämän lisäksi oppilailla on lakisääteinen oikeus yksilökohtaiseen oppilashuoltoon.[[4]](#footnote-4) Monialainen yhteistyö on oppilashuollossa keskeistä. Oppilashuoltotyötä ohjaavat luottamuksellisuus, kunnioittava suhtautuminen oppilaaseen ja huoltajaan sekä heidän osallisuutensa tukeminen.

Perusopetuksen oppilashuollosta ja siihen liittyvistä suunnitelmista säädetään oppilas- ja opiskelijahuoltolaissa. Tässä luvussa määrätään oppilashuollon keskeisistä periaatteista, opetustoimeen kuuluvan oppilashuollon tavoitteista sekä paikallisen opetussuunnitelman ja koulukohtaisen oppilashuoltosuunnitelman laatimisesta. Opetuksen toteuttamiseen kuuluvasta oppimisen ja koulunkäynnin tuesta määrätään perusteiden luvussa 7[[5]](#footnote-5).

### 8.1 Monialainen oppilashuollon yhteistyö

Oppilashuolto järjestetään monialaisessa yhteistyössä opetustoimen ja sosiaali- ja terveystoimen kanssa siten, että siitä muodostuu toimiva ja yhtenäinen kokonaisuus[[6]](#footnote-6). Oppilashuoltoa toteutetaan yhteistyössä oppilaan ja hänen huoltajansa kanssa ottaen huomioon oppilaan ikä ja edellytykset. Tarvittaessa yhteistyötä tehdään myös muiden toimijoiden kanssa.[[7]](#footnote-7) Kouluyhteisön tai oppilaiden hyvinvoinnissa havaittuihin huolenaiheisiin etsitään ratkaisuja yhdessä oppilaiden ja huoltajien kanssa.

Koulussa oppilashuolto on kaikkien kouluyhteisössä työskentelevien ja oppilashuoltopalveluista vastaavien työntekijöiden tehtävä. Ensisijainen vastuu kouluyhteisön hyvinvoinnista on koulun henkilökunnalla.[[8]](#footnote-8) Oppilashuollon palveluja ovat psykologi- ja kuraattoripalvelut sekä kouluterveydenhuollon palvelut[[9]](#footnote-9). Näiden asiantuntijoiden tehtävät liittyvät niin yksilöön, yhteisöön kuin yhteistyöhön. Palveluja tarjotaan oppilaille ja huoltajille siten, että ne ovat helposti saatavilla[[10]](#footnote-10). Palvelut järjestetään lain edellyttämässä määräajassa[[11]](#footnote-11).

Oppilaille ja heidän huoltajilleen annetaan tieto käytettävissä olevasta oppilashuollosta ja heitä ohjataan hakemaan tarvitsemiaan oppilashuollon palveluja[[12]](#footnote-12). Oppilaan ja huoltajan osallisuus oppilashuollossa, suunnitelmallinen yhteistyö ja oppilashuollosta tiedottaminen lisää oppilashuollon tuntemusta ja edesauttaa palveluihin hakeutumista. Eri ammattiryhmiin kuuluvien työntekijöiden keskinäinen konsultaatio on tärkeä työmenetelmä oppilashuollossa.

Oppilashuollon tavoitteet, tehtävät ja toteuttamisen periaatteet muodostavat esiopetuksesta toisen asteen koulutukseen ulottuvan jatkumon. Eri koulutusasteiden vuorovaikutus on tärkeää pohdittaessa oppilashuollon toimintaa kokonaisuutena. Yhtenäiset käytännöt tukevat eri kehitysvaiheissa oppilaan terveyttä, hyvinvointia ja oppimista. Oppilashuollon monialaisen yhteistyön rakenteita, muotoja ja toimintatapoja kehitetään kouluyhteisössä ja eri yhteistyötahojen kanssa. Kehittämistyö edellyttää oppilashuollon suunnitelmallista arviointia[[13]](#footnote-13).

*Oppilashuoltoryhmät [[14]](#footnote-14)*

Opetuksen järjestäjä asettaa oppilashuollon ohjausryhmän ja koulukohtaiset oppilashuoltoryhmät. Yksittäistä oppilasta koskevat asiat käsitellään tapauskohtaisesti koottavassa asiantuntijaryhmässä. Jokaisella kolmella ryhmällä on omat tehtävät ja niiden perusteella määräytyvä kokoonpano. Kaikkioppilashuoltoryhmät ovat monialaisia, mikä tarkoittaa että ryhmässä on opetushenkilöstön lisäksi kouluterveydenhuoltoa sekä psykologi- ja kuraattoripalveluja edustavia jäseniä sen mukaan kun käsiteltävä asia edellyttää.

Oppilashuollon ohjausryhmä vastaa opetuksen järjestäjäkohtaisen oppilashuollon yleisestä suunnittelusta, kehittämisestä, ohjauksesta ja arvioinnista. Sille asetetut tehtävät voi hoitaa myös muu tehtävään soveltuva ryhmä. Ohjausryhmä voi olla kahden tai useamman opetuksen järjestäjän yhteinen. Sama ryhmä voi olla myös useamman koulutusmuodon yhteinen, jolloin ryhmästä on perusteltua käyttää nimitystä opiskeluhuollon ohjausryhmä.

Koulukohtainen oppilashuoltoryhmä vastaa koulun oppilashuollon suunnittelusta, kehittämisestä, toteuttamisesta ja arvioinnista. Sitä johtaa opetuksen järjestäjän nimeämä edustaja. Opetuksen järjestäjä ja oppilashuollon palveluja tuottavat tahot päättävät yhdessä ryhmän kokoonpanosta, tehtävistä ja toimintatavoista.. Oppilashuoltoryhmä voi tarvittaessa kuulla asiantuntijoita. Ryhmän keskeinen tehtävä on yhteisön hyvinvoinnin ja turvallisuuden edistäminen sekä muun yhteisöllisen oppilashuollon toteuttaminen ja kehittäminen.

Asiantuntijaryhmä kootaan yksittäisen oppilaan tai oppilasryhmän tuen tarpeen selvittämiseksi ja oppilashuollon palvelujen järjestämiseksi. Ryhmän kokoaa se opetushenkilöstön tai oppilashuollon palveluiden edustaja, jolle asia työtehtävien perusteella kuuluu[[15]](#footnote-15). Ryhmän monialainen kokoonpano perustuu tapauskohtaiseen harkintaan ja käsiteltävään asiaan. Ryhmä nimeää keskuudestaan vastuuhenkilön. Asiantuntijoiden nimeäminen ryhmän jäseniksi ja muiden yhteistyötahojen tai oppilaiden läheisten osallistuminen ryhmän työskentelyyn edellyttää oppilaan tai huoltajan suostumusta.

***Porin kaupunki***

*Porin kaupungin oppilashuollon organisoituminen kuvataan tässä luvussa sekä luvuissa 8.2 yhteisöllinen oppilashuolto ja 8.3 Yksilökohtainen oppilashuolto. Koulukohtaisten opetussuunnitelmien luvussa 8.5 tarkennetaan koulussa toteutettavaa yhteisöllistä oppilashuoltoa sekä yksilökohtaista oppilashuoltoa.*

*Porissa oppilashuolto toimii neljällä tasolla:*

1. *Lasten ja nuorten hyvinvointiryhmä, joka koordinoi monialaista oppilashuoltotyötä ja toimii oppilashuollon ohjausryhmänä.*
2. *Alueelliset hyvinvointiryhmät, jotka kehittävät yhteisöllistä oppilashuoltoa alueen tasolla*
3. *Koulun hyvinvointiryhmä, joka vastaa yhteisöllisestä oppilashuollosta koulun tasolla (ks. luku 8.2)*
4. *Tapauskohtaisesti perustettava monialainen asiantuntijaryhmä, joka vastaa yksilöllisestä oppilashuollosta (ks. luku 8.3).*

*Monialaista oppilashuollon yhteistyötä koordinoi Lasten ja nuorten hyvinvointiryhmä (Hyry), joka suunnittelee kaupungin tason oppilashuollon toimenpiteet. Lasten ja nuorten hyvinvointiryhmä toimii lain edellyttämänä oppilashuollon ohjausryhmänä. Hyryn toiminnasta vastaa sivistystoimi ja ryhmän puheenjohtajana toimii sivistysjohtaja. Sidosryhmät nimeävät ryhmään omat edustajansa lukuvuosittain. Ryhmä kokoontuu 3–4 kertaa lukuvuodessa.*

*Alueelliset hyvinvointiryhmät mahdollistavat toimijoiden verkoston hyödyntämisen alueen lasten ja nuorten hyvinvointityön edistämiseksi ja koordinoimiseksi. Alueelliset verkostot helpottavat koulun ulkopuolisten asiantuntijoiden osallistumista lasten ja nuorten hyvinvointityöhön. Aluejakoa voidaan muokata tarpeen mukaan.*

### 8.2 Yhteisöllinen oppilashuolto

Oppilashuolto on tärkeä osa perusopetuksen toimintakulttuuria. Yhteisöllisessä oppilashuoltotyössä seurataan, arvioidaan ja kehitetään kouluyhteisön ja oppilasryhmien hyvinvointia. Lisäksi huolehditaan kouluympäristön terveellisyydestä, turvallisuudesta ja esteettömyydestä.[[16]](#footnote-16) Yhteisöllisten toimintatapojen kehittämisessä tehdään yhteistyötä oppilaiden, huoltajien sekä muiden lasten ja nuorten hyvinvointia edistävien viranomaisten ja toimijoiden kanssa.

Oppilaiden ja huoltajien osallisuus ja kuulluksi tuleminen on yhteisöllisessä oppilashuollossa tärkeää ja hyvinvointia vahvistavaa. Oppilaiden osallisuuden edistäminen on opetuksen järjestäjän tehtävä[[17]](#footnote-17). Oppilashuolto luo kouluyhteisössä edellytyksiä yhteenkuuluvuudelle, huolenpidolle ja avoimelle vuorovaikutukselle. Osallisuutta lisäävät toimintatavat edesauttavat myös ongelmien ennalta ehkäisyä, niiden varhaista tunnistamista ja tarvittavan tuen järjestämistä.

Oppilaalla on oikeus turvalliseen opiskeluympäristöön[[18]](#footnote-18). Siihen kuuluu fyysinen, psyykkinen ja sosiaalinen turvallisuus. Opetuksen järjestämisen lähtökohtana on oppilaiden ja henkilökunnan turvallisuuden varmistaminen kaikissa tilanteissa. Rauhallinen ilmapiiri edistää työrauhaa. Koulun järjestyssäännöt lisäävät kouluyhteisön turvallisuutta, viihtyisyyttä ja sisäistä järjestystä[[19]](#footnote-19). Opetuksen järjestäjä laatii suunnitelman oppilaiden suojaamiseksi väkivallalta, kiusaamiselta ja häirinnältä osana koulukohtaista oppilashuoltosuunnitelmaa. Opettaja tai rehtori ilmoittaa koulussa tai koulumatkalla tapahtuneesta häirinnästä, kiusaamisesta tai väkivallasta tilanteeseen osallistuneiden huoltajille.[[20]](#footnote-20)

Koulurakennuksesta sekä opetustiloista ja -välineistä huolehtiminen ylläpitää ympäristön terveellisyyttä ja turvallisuutta. Kouluyhteisöllä on yhtenäiset toimintatavat eri oppimisympäristöissä tapahtuvaa opetusta ja välitunteja varten. Eri oppiaineiden opetukseen laadittuja turvallisuusohjeita noudatetaan. Opetuksen järjestäjä varmistaa, että oppilaan oppimisympäristö työelämään tutustumisen aikana on turvallinen. Kouluympäristön terveellisyyttä ja turvallisuutta sekä kouluyhteisön hyvinvointia edistetään ja seurataan jatkuvasti. Niitä arvioidaan kolmen vuoden välein toteutettavissa tarkastuksissa[[21]](#footnote-21). Turvallisuuden edistämiseen kuuluvat myös koulukuljetuksia, tapaturmien ennaltaehkäisyä ja tietoturvallisuutta koskevat toimintatavat.

***Porin kaupunki***

*Yhteisöllisestä oppilashuollosta Porissa vastaavat koulukohtaiset hyvinvointiryhmät, jotka koordinoivat koulun oppilashuoltotyötä. Rehtori vastaa koulun oppilashuoltotyöstä ja sen arvioinnista. Hyvinvointiryhmän puheenjohtajana toimii rehtori tai hänen vuosittain työsuunnitelmassa määräämänsä viranhaltija. Koulun hyvinvointiryhmä käsittelee koulun yleisiä asioita, kuten kiusaamis- ja päihdesuunnitelmien toteuttamista, jolloin ryhmän kokoonpanolla ei ole salassapidon kannalta merkitystä.*

*Ryhmään kuuluvat yleisimmin rehtorin/vararehtorin/apulaisrehtorin lisäksi kouluterveydenhoitaja, kuraattori, koulupsykologi, erityisopettaja ja opinto-ohjaaja. Ryhmään kuuluvat myös oppilaiden ja vanhempien edustajat, koulun muu henkilökunta sekä koulun ulkopuoliset yhteistyötahot. Yksiköiden vuosisuunnitelmissa määritellään hyvinvointiryhmän kokoonpano. Ryhmä kokoontuu vähintään kolme kertaa lukukaudessa. Ryhmän työskentely kirjataan kokousmuistioon tai pöytäkirjaan.*

### 8.3 Yksilökohtainen oppilashuolto

Yksilökohtaisella oppilashuollolla tarkoitetaan oppilaalle annettavia kouluterveydenhuollon palveluja, oppilashuollon psykologi- ja kuraattoripalveluja sekä yksittäistä oppilasta koskevaa monialaista oppilashuoltoa[[22]](#footnote-22). Kouluterveydenhuollossa toteutettavat laajat terveystarkastukset sekä muut määräaikaistarkastukset ovat osa yksilökohtaista oppilashuoltoa ja niistä tehtävät yhteenvedot tuottavat tietoa myös yhteisöllisen oppilashuollon toteuttamiseen.

Yksilökohtaisen oppilashuollon tavoitteena on seurata ja edistää oppilaan kokonaisvaltaista kehitystä, terveyttä, hyvinvointia ja oppimista. Tärkeätä on myös varhaisen tuen turvaaminen ja ongelmien ehkäisy. Oppilaiden yksilölliset edellytykset, voimavarat ja tarpeet otetaan huomioon sekä oppilashuollon tuen rakentamisessa että koulun arjessa.

Yksilökohtainen oppilashuolto perustuu aina oppilaan sekä tarpeen niin vaatiessa huoltajan suostumukseen[[23]](#footnote-23). Oppilaan osallisuus, omat toivomukset ja mielipiteet otetaan huomioon häntä koskevissa toimenpiteissä ja ratkaisuissa hänen ikänsä, kehitystasonsa ja muiden henkilökohtaisten edellytystensä mukaisesti[[24]](#footnote-24). Vuorovaikutus on avointa, kunnioittavaa ja luottamuksellista. Työ järjestetään niin, että oppilas voi kokea tilanteen kiireettömänä ja hän tulee kuulluksi. Oppilashuoltotyössä noudatetaan tietojen luovuttamista ja salassapitoa koskevia säännöksiä.

Asian käsittely myös yksittäisen oppilaan tueksi koottavassa asiantuntijaryhmässä ja ryhmän kokoonpano perustuu oppilaan tai tarvittaessa huoltajan suostumukseen. Oppilaan tai huoltajan yksilöidyllä kirjallisella suostumuksella asian käsittelyyn voi osallistua tarvittavia oppilashuollon yhteistyötahoja tai oppilaan läheisiä.[[25]](#footnote-25) Ryhmän jäsenillä on lisäksi oikeus pyytää neuvoa oppilaan asiassa tarpeellisiksi katsomiltaan asiantuntijoilta[[26]](#footnote-26).

Yksittäistä oppilasta koskevan asian käsittelystä asiantuntijaryhmässä laaditaan oppilashuoltokertomus. Ryhmän vastuuhenkilö kirjaa yksilökohtaisen oppilashuollon järjestämiseksi ja toteuttamiseksi välttämättömät tiedot oppilashuoltokertomukseen. Kirjauksia voivat tehdä myös muut asiantuntijaryhmän jäsenet. Kertomus laaditaan jatkuvaan muotoon, joka etenee aikajärjestyksessä. Oppilas- ja opiskelijahuoltolaki edellyttää, että kertomukseen kirjataan seuraavat asiat: [[27]](#footnote-27)

* yksittäisen oppilaan nimi, henkilötunnus, kotikunta ja yhteystiedot sekä alaikäisen oppilaan huoltajan tai muun laillisen edustajan nimi ja yhteystiedot
* kirjauksen päivämäärä sekä kirjauksen tekijä ja hänen ammatti- tai virka-asemansa
* kokoukseen osallistuneet henkilöt ja heidän asemansa
* asian aihe ja vireille panija
* oppilaan tilanteen selvittämisen aikana toteutetut toimenpiteet kuten arviot, tutkimukset ja selvitykset
* toteutetut toimenpiteet kuten yhteistyö eri tahojen kanssa sekä aiemmat ja nykyiset tukitoimet
* tiedot asian käsittelystä ryhmän kokouksessa, tehdyt päätökset ja niiden toteuttamissuunnitelma
* toteuttamisesta ja seurannasta vastaavat tahot.

Jos sivulliselle annetaan oppilashuoltokertomukseen sisältyviä tietoja, asiakirjaan on lisäksi merkittävä mitä tietoja, kenelle sivulliselle ja millä perusteella tietoja on luovutettu[[28]](#footnote-28).

Oppilashuoltokertomukset sekä muut oppilashuollon tehtävissä laaditut tai saadut yksittäistä oppilasta koskevat asiakirjat tallennetaan oppilashuoltorekisteriin. Opetuksen järjestäjä vastaa henkilötietojen käsittelystä ja ylläpitää edellä mainittua rekisteriä. Oppilashuoltorekisteriin tallennetut tiedot, jotka koskevat yksittäistä oppilasta taikka muuta yksityistä henkilöä, ovat salassa pidettäviä.[[29]](#footnote-29)

Kouluterveydenhuollon henkilöstö ja psykologit kirjaavat yksilökohtaisen oppilashuoltotyön säädetysti potilaskertomukseen ja muihin potilasasiakirjoihin. Vastaavasti oppilashuollon kuraattorit kirjaavat asiakastiedot kuraattorin asiakaskertomukseen.[[30]](#footnote-30)

Oppilaan yksilökohtaisen oppilashuollon järjestämiseen ja toteuttamiseen osallistuvilla on salassapitovelvollisuuden estämättä oikeus saada toisiltaan ja luovuttaa toisilleen sekä oppilashuollosta vastaavalle viranomaiselle sellaiset tiedot, jotka ovat välttämättömiä yksilökohtaisen oppilashuollon järjestämiseksi ja toteuttamiseksi[[31]](#footnote-31). Lisäksi heillä on oikeus saada ja luovuttaa toisilleen sekä oppilaan opettajalle, rehtorille ja opetuksen järjestäjälle oppilaan opetuksen asianmukaisen järjestämisen edellyttämät välttämättömät tiedot[[32]](#footnote-32). Tiedon luovuttaja joutuu harkitsemaan esimerkiksi sitä, onko kysymys sellaisesta tiedosta, joka on välttämätön oppilaan tai muiden oppilaiden turvallisuuden varmistamiseksi. Luovutettava tieto voi koskea muun muassa sellaista oppilaan sairautta, joka tulee ottaa opetustilanteissa huomioon. Vaikka tiedon luovuttamiselle olisikin edellä todettu lain tarkoittama peruste, yhteistyön ja luottamuksen turvaamiseksi pyritään aina ensisijaisesti hankkimaan oppilaan tai huoltajan suostumus salassa pidettävän tiedon luovuttamiseen.

Jos oppilas siirtyy toisen opetuksen tai koulutuksen järjestäjän opetukseen tai koulutukseen, aikaisemman opetuksen järjestäjän on pyydettävä oppilaan tai tarvittaessa hänen huoltajansa suostumus siihen, että uudelle opetuksen järjestäjälle voidaan siirtää oppilashuollon asiakasrekisteristä sellaiset salassa pidettävät tiedot, jotka ovat tarpeellisia oppilashuollon jatkuvuuden kannalta[[33]](#footnote-33). Sen sijaan opetuksen järjestämisen kannalta välttämättömät tiedot toimitetaan salassapidon estämättä viipymättä toiselle opetuksen järjestäjälle tai lukiokoulutuksen ja ammatillisen koulutuksen järjestäjälle. Vastaavat tiedot voidaan antaa myös uuden opetuksen tai koulutuksen järjestäjän pyynnöstä.[[34]](#footnote-34)

***Porin kaupunki***

*Monialaisissa asiantuntijaryhmissä käsitellään yksittäisen oppilaan tai oppilasryhmän asioita. Asiantuntijaryhmän tapaamisesta laaditaan oppilashuoltokertomus. Ryhmän kokoamisesta ja oppilashuoltokertomuksen laatimisesta löytyy tarkempia ohjeita luvuista 8.3 ja 8.5.*

### 8.4 Oppilashuoltosuunnitelmat

Opetussuunnitelma tulee oppilashuollon osalta laatia yhteistyössä kunnan sosiaali- ja terveydenhuollon tehtäviä hoitavien viranomaisten kanssa[[35]](#footnote-35). Oppilaille järjestetään mahdollisuus osallistua opetussuunnitelman ja siihen liittyvien suunnitelmien sekä koulun järjestyssäännön valmisteluun. Koulun oppilaskuntaa kuullaan ennen näiden suunnitelmien ja määräysten vahvistamista.[[36]](#footnote-36) Valmistelutyössä tehdään yhteistyötä huoltajien ja tarvittaessa myös muiden viranomaisten ja yhteistyökumppaneiden kanssa.

Paikallisella tasolla oppilashuollon suunnitelmien kokonaisuus muodostuu kolmesta suunnitelmasta, jotka yhdessä ohjaavat oppilashuollon suunnittelua ja toteutusta. Suunnitelmat valmistellaan monialaisessa yhteistyössä. Suunnitelmat ovat:

* lasten ja nuorten hyvinvointisuunnitelma, johon kirjataan oppilashuoltoa koskeva osuus[[37]](#footnote-37)
* paikalliseen opetussuunnitelmaan sisältyvä kuvaus oppilashuollosta[[38]](#footnote-38)
* koulukohtainen oppilashuoltosuunnitelma[[39]](#footnote-39).

Lasten ja nuorten hyvinvointisuunnitelma sekä muut kunnan lasten ja nuorten hyvinvointia ja turvallisuutta koskevat linjaukset otetaan huomioon valmisteltaessa paikallisen opetussuunnitelman oppilashuoltoa koskevaa osuutta sekä koulukohtaisia oppilashuoltosuunnitelmia.

### 8.5 Paikallisesti päätettävät asiat ja koulukohtaisen oppilashuoltosuunnitelman laadinta

**Opetussuunnitelmaan sisältyvä kuvaus oppilashuollosta**

Opetussuunnitelmassa kuvataan perusopetuksen oppilashuollon paikallisen toteuttamisen tavoitteet ja toimintatavat. Siinä määritellään opetussuunnitelman yhteys lasten ja nuorten hyvinvointisuunnitelmaan sekä koulukohtaisten oppilashuoltosuunnitelmien laadintaa ohjaavat linjaukset. Oppilashuoltosuunnitelmien laadintaa ohjaaviin linjauksiin on tarkoituksenmukaista sisällyttää suunnitelmien perusrakenne ja osa suunnitelmiin sisältyvistä asioista, jolloin turvataan suunnitelmien riittävä yhdenmukaisuus kaikissa kouluissa. Yhteisiä osuuksia täsmennetään ja täydennetään koulukohtaisesti.

**Koulukohtainen oppilashuoltosuunnitelma[[40]](#footnote-40)**

Opetuksen järjestäjä vastaa siitä, että oppilashuollon toteuttamista, arviointia ja kehittämistä varten laaditaan koulukohtainen oppilashuoltosuunnitelma. Suunnitelma on laadittava yhteistyössä koulun henkilöstön, oppilaiden ja heidän huoltajiensa kanssa. Oppilashuoltosuunnitelma voi olla myös kahden tai useamman koulun yhteinen. Suunnitelma tarkistetaan vuoden kuluessa siitä, kun kunnan lasten ja nuorten hyvinvointisuunnitelma on tarkistettu. Lasten ja nuorten hyvinvointisuunnitelma hyväksytään kunkin kunnan kunnanvaltuustossa ja tarkistetaan vähintään kerran neljässä vuodessa[[41]](#footnote-41).

Oppilashuoltosuunnitelmaa laadittaessa sovitaan menettelytavoista, joilla koulun henkilöstö, lapset ja huoltajat sekä tarvittavilta osin yhteistyötahot perehdytetään suunnitelmaan. Samalla sovitaan suunnitelmasta tiedottamisesta edellä mainituille.

Koulukohtaiseen oppilashuoltosuunnitelmaan sisällytetään seuraavat asiat:

1. **Oppilashuollon kokonaistarve ja käytettävissä olevat oppilashuoltopalvelut [[42]](#footnote-42)**

Oppilashuoltosuunnitelmassa esitetään arvio koulun oppilashuollon kokonaistarpeesta ja käytettävissä olevista oppilashuoltopalveluista niiden yhdenvertaisen saatavuuden varmistamiseksi ja toiminnan tarkoituksenmukaiseksi kohdentamiseksi. Oppilashuollon kokonaistarve ja käytettävissä olevien oppilashuoltopalvelujen määrä ilmoitetaan sen mukaisena, mitä ne ovat suunnitelmaa valmisteltaessa. Arviota voidaan tarpeiden muuttuessa tarkistaa.

Arvio oppilashuollon kokonaistarpeesta tukee koulun käytettävissä olevien resurssien kohdentamista yhteisölliseen ja yksilökohtaiseen oppilashuoltotyöhön sekä oppilashuollon yhteistyöhön. Arviossa otetaan huomioon oppilashuollon seurannassa, kehittämisessä ja toteuttamisessa vaadittava opetushenkilöstön ja oppilashuollon palveluiden asiantuntijoiden työpanos. Arviossa hyödynnetään monipuolisesti lasten ja nuorten terveyttä ja hyvinvointia sekä elinoloja koskevaa seurantatietoa. Lisäksi huomioidaan kouluyhteisön ja -ympäristön tarpeet, asuinalueen erityispiirteet sekä tehostettua ja erityistä tukea tarvitsevien oppilaiden määrä koulussa. Arvion valmistelussa otetaan huomioon myös oppilailta ja huoltajilta sekä opetus- ja oppilashuoltohenkilöstöltä saatava tieto.

Oppilashuoltosuunnitelmaan sisällytetään arvio koulun käytettävissä olevista oppilashuoltopalveluista, joita ovat kouluterveydenhuolto- sekä psykologi- ja kuraattoripalvelut. Lisäksi suunnitelmassa kuvataan

* oppilashuollon palveluiden järjestäminen ja sen edellyttämä työn- ja vastuunjako sekä palvelujen toteuttamisessa tarvittava yhteistyö
* oppilashuollon palveluiden kohdentaminen yksittäisiin oppilaisiin, kouluyhteisöön ja yhteistyöhön liittyviin tehtäviin sekä oppilashuollon kehittämiseen ja seurantaan.

|  |
| --- |
| **Porin Lyseon koulu**  Yhteisöllinen ennaltaehkäisevä oppilashuolto palvelee kaikkia oppilaita ja  koko työyhteisöä.  Tämän lisäksi arviolta n. 15-20 % Porin Lyseon koulun oppilaista on yksilöllisempien oppilashuollollisten lisätoimenpiteiden tarpeessa jossakin vaiheessa yläkoulun aikana.  Alla on lueteltu koulun käytössä olevat oppilashuoltopalvelut lisättynä ohjauksen palveluilla, mikä on käytännössä koettu tärkeäksi osaksi ennaltaehkäisevää oppilashuoltotyötä. Terveydenhoitaja on koululla ma – to klo 08.00 - 16.00 ja pe klo 08.00 - 14.15.  Koulukuraattori on tavoitettavissa koululla ma, ke, to klo 8.00-15.30 ja pe 13.30-15.30.  Koululla on tarvittaessa käytössään myös koulupsykologin palvelut.  Koulupsykologin työpaikka sijaitsee fyysisesti Toejoen koululla. Oppilashuollollisten palveluiden saatavuus koululla oli oppilaiden mielestä hyvä. (THL: kouluterveyskysely 2013). Koululla työskentelee opinto-ohjaaja, jonka ohjaustyöllä edistetään opiskeluvalmiuksien kehittymistä ja opintojen sujumista sekä tuetaan oppilasta elämään, koulutukseen ja uravalintaan liittyvissä kysymyksissä.  Koulun tavoitteena on oppilashuollollisen työn painopisteen siirtäminen kohti yhteisöllistä ennaltaehkäisevää työtä.  Yhteisöllisestä oppilashuollosta vastaa koulukohtainen hyvinvointiryhmä, jonka puheenjohtajan toimii rehtori tai hänen vuosittain työsuunnitelmassa määräämänsä viranhaltija.  Koulun hyvinvointiryhmäkäsittelee koulun yleisiä asioita, kuten esim. yhteisön hyvinvointia, turvallisuuden parantamista sekä oppimisympäristön viihtyvyyttä koskevia asioita, jolloin ryhmän kokoonpanolla ei ole salassapidon kan­nalta merkitystä.  Yksilökohtainen oppilashuoltoryhmä muodostetaan yksittäisen oppilaan asian käsittelyä varten, jolloin paikalla on tapauskohtaisesti vain ne, joille asian käsittely välittömästi kuuluu. Yksilö­kohtaisen oppilashuoltoryhmän toiminta edellyttää oppilaan ja huoltajan suostumusta.  Oppilashuoltoa toteutetaan moniammatillisesti yhteistyössä oppilaiden ja heidän huoltajiensa sekä muiden yhteistyötahojen kanssa.  Oppilashuollon arviointia ja tavoitteiden toteutumista seurataan koulun vuosisuunnitelman tekemisen yhteydessä sekä koulun hyvinvointiryhmän viimeisessä kevään kokouksessa. |

1. **Yhteisöllinen oppilashuolto ja sen toimintatavat [[43]](#footnote-43)**

Oppilashuoltosuunnitelmassa kuvataan yhteisöllisen oppilashuollon kokonaisuus, josta ilmenee

* yhteisöllisen oppilashuollon järjestäminen ja sen toimintatavat kouluyhteisön ja -ympäristön terveellisyyden, turvallisuuden ja hyvinvoinnin edistämiseksi.

Tämän lisäksi oppilashuoltosuunnitelmassa kuvataan

* koulukohtaisen oppilashuoltoryhmän toimintatavat ja käytännöt
* yhteistyö koulun ulkopuolisten lasten ja nuorten hyvinvointia edistävien tahojen kanssa yhteisöllisen oppilashuollon kehittämisessä
* yhteistyö oppilaan ohjauksessa, koulutuksen siirtymävaiheissa sekä jatko-opintojen suunnittelussa
* yhteistyö ja käytänteet kouluympäristön terveellisyyden ja turvallisuuden sekä kouluyhteisön hyvinvoinnin tarkastuksissa
* yhteistyö terveysneuvonnan ja terveystiedon opetuksen välillä
* poissaolojen seuraaminen, niistä ilmoittaminen ja niihin puuttuminen
* tapaturmien ehkäiseminen sekä ensiavun järjestäminen ja hoitoonohjaus
* tupakkatuotteiden, alkoholin ja muiden päihteiden käytön ehkäiseminen ja käyttöön puuttuminen
* koulukuljetusten odotusaikoja ja turvallisuutta koskevat ohjeet

|  |
| --- |
| **Porin Lyseon koulu**  Hyvinvoinnin näkökulma ulottuu kaikkeen toimintaan koulun arjessa ja ohjaa jokaisen työskentelyä. Tavoitteena on koko kouluyhteisön ja jokaisen yksittäisen oppilaan kokonaisvaltainen hyvinvointi. Tämä edellyttää oppilaan aitoa kohtaamista, välittävää ja kunnioittavaa vuorovaikutusta, ohjausta ja varhaista tukea.  Oppilasta kuunnellaan ja rohkaistaan löytämään omat vahvuutensa ja voimavaransa. Koulun vuorovaikutussuhteissa korostuvat yhteisöllisyys, avoimuus, luottamus ja kuunteleminen sekä hyvät tavat.  Koulutyön järjestämisessä pyritään arjen ennakoitavuuteen ja kiireettömyyteen. Säännöllisyys, jatkuvuus ja johdonmukaisuus luovat hyvinvointia ja turvallisuutta. Koulun ilmapiiri on rauhallinen, kannustava ja ystävällinen. Se mahdollistaa oppimisen ja kehittymisen ilon. Hyvinvointityön suunnittelua ja koordinointia koululla ohjaa hyvinvointiryhmä, johon kuuluvat rehtori, kuraattori, terveydenhoitaja, opinto-ohjaaja, koulupsykologi, oppilaskuntaa ohjaavat opettajat, tukioppilastoimintaa ohjaava opettaja sekä tarvittaessa oppilaskunnan edustaja. Hyvinvointiryhmä kokoontuu 3-4 kertaa (ja aina tarvittaessa) lukuvuoden aikana.  Vuosittaiset tavoitteet asetetaan syyslukukauden ensimmäisessä kokouksessa ja yhteisöllisen oppilastyön arviointi tapahtuu rehtorin johdolla kevätlukukau-  den viimeisessä kokouksessa.  Yhteisöllistä oppilashuoltoa tehdään yhdessä oppilaiden, vanhempien ja sidosryhmien kanssa. Tiedottaminen tapahtuu vanhempainilloissa, vanhempien tapaamisissa sekä sähköisesti mm. Wilman kautta. Yhteisöllistä oppilashuoltoa kehitetään myös alueellisessa (Pohjois-Pori) hyvinvointiryhmässä.  Koulussamme on käytössä Wilma- seurantajärjestelmä, joka toimii sekä tiedottamisvälineenä että oppilashuollollisena apuvälineenä. Wilman avulla luokanvalvojat seuraavat valvontaluokkansa oppilaiden poissaoloja, käyttäytymistä sekä työskentelyä oppitunneilla ja lähettävät tarvittaessa koosteen huoltajalle allekirjoitettavaksi/hyväksyttäväksi.  Oppilaan turvallista siirtymistä opintopolun nivelvaiheissa alakoulusta yläkouluun sekä yläkoulusta toiselle asteelle tuetaan oppilaanohjaajien ja toisen asteen oppilaitosten ohjauksesta vastaavien opinto-ohjaajien sekä opettajien välisellä yhteistyöllä. Jatko-opintojen suunnittelu tehdään yhteistyössä oppilaan ja oppilaan huoltajien kanssa. Kouluympäristön terveellisyyden ja turvallisuuden sekä kouluyhteisön hyvinvoinnin edistämiseksi tehdään riskien arviointia kaupungin ohjeiden mukaisesti ja työympäristökortti täytetään vuosittain ja siitä toimitetaan kopio talouspäällikölle, työsuojeluvaltuutetulle ja koulun kiinteistöstä vastaavalle tpk:n edustajalle. Palo – ja pelastussuunnitelma päivitetään vuosittain lukuvuoden alussa.  Koulutapaturma on tapaturma, joka oppilaalle sattuu koulumatkalla tai koulussa. Oppilaat ovat vakuutettuja tapaturman varalta. Ensiapu annetaan koulussa ja hoito ensisijaisesti terveyskeskuksessa, tarvittaessa sairaalassa.  Kouluterveydenhuoltoon ei sisälly varsinainen sairaanhoito, lukuun ottamatta koulussa äkillisesti sairastuneiden tai tapaturman uhriksi joutuneiden ensiapua ja hoitoa.  Koulun kriisisuunnitelma sisältää suunnitelman päihteiden, alkoholin ja tupakan käytön ehkäisemiseksi. Valistustyötä voidaan tehdä mm. vanhempainilloissa, alueellisen hyvinvointiryhmän yhteisissä projekteissa sekä terveystiedon tunneilla.  Terveysneuvonnan ja terveystiedon opetuksen välillä toteutetaan yhteistyötä  yhdessä mm. nuorisotoimen, ehkäisyneuvolan, suun terveyshuollon ja kaupungin päihdetyöntekijöiden kanssa.  Työtapoina ovat teemapäivät, oppitunnit, erilaiset projektit sekä terveysmessut. |

Koulun oppilashuoltosuunnitelma sisältää myös seuraavat liitteet:

* järjestyssäännöt (liite1)
* suunnitelma oppilaiden suojaamiseksi väkivallalta, kiusaamiselta ja häirinnältä (liite 2)
* toiminta äkillisissä kriiseissä ja uhka- ja vaaratilanteissa. (liite 3)

Seuraavassa määritellään kahden viimeksi mainitun suunnitelman tarkempi sisältö:

a. Suunnitelma oppilaiden suojaamiseksi väkivallalta, kiusaamiselta ja häirinnältä[[44]](#footnote-44)

Oppilaiden suojaamiseksi väkivallalta, kiusaamiselta ja häirinnältä laaditaan suunnitelma. Siinä otetaan huomioon sekä oppilaiden keskinäiset että oppilaiden ja aikuisten väliset vuorovaikutussuhteet koulussa. Suunnitelmassa kuvataan:

* kiusaamisen, väkivallan ja häirinnän ehkäiseminen ja siihen puuttuminen
* edellä mainittujen asioiden käsittely yhteisö-, ryhmä- ja yksilötasolla
* yksilöllinen tuki, tarvittava hoito, muut toimenpiteet ja jälkiseuranta sekä teon tekijän että sen kohteena olevan osalta
* yhteistyö huoltajien kanssa,
* yhteistyö tarvittavien viranomaisten kanssa
* suunnitelmaan perehdyttäminen ja siitä tiedottaminen henkilöstölle, oppilaille, huoltajille ja yhteistyötahoille
* suunnitelman päivittäminen, seuranta ja arviointi.

b. Toiminta äkillisissä kriiseissä ja uhka- ja vaaratilanteissa

Oppilashuoltosuunnitelmassa määritellään toiminta äkillisissä kriiseissä, uhka- ja vaaratilanteissa. Kriisisuunnitelma valmistellaan yhteistyössä tarvittavien viranomaisten kanssa ottaen huomioon muut uhka-, vaara ja kriisitilanteita koskevat ohjeistukset kuten pelastussuunnitelma[[45]](#footnote-45). Suunnitelmassa kuvataan:

* kriisitilanteiden ehkäisy, niihin varautuminen ja toimintatavat äkillisissä kriisitilanteissa
* johtamisen periaatteet, yhteistyö sekä työn- ja vastuunjako kriisitilanteissa ja niihin varautumisessa
* sisäisen ja ulkoisen sekä koulun ja opetuksen järjestäjän välisen tiedottamisen ja viestinnän periaatteet
* psykososiaalisen tuen ja jälkihoidon järjestäminen
* suunnitelmaan perehdyttäminen ja siitä tiedottaminen henkilöstölle, oppilaille, huoltajille ja yhteistyötahoille
* toimintavalmiuksien harjoittelu
* suunnitelman arviointi ja päivittäminen.

1. **Yksilökohtaisen oppilashuollon järjestäminen [[46]](#footnote-46)**

Oppilashuoltosuunnitelmassa kuvataan yksilökohtaisen oppilashuollon kokonaisuus, josta ilmenee

* yksilökohtaisen oppilashuollon järjestäminen lapsen ja nuoren kehityksen, hyvinvoinnin ja oppimisen seuraamiseksi ja edistämiseksi sekä yksilöllisen tuen toteuttamiseksi.

Tämän lisäksi oppilashuoltosuunnitelmassa kuvataan

* yhteistyö kouluterveydenhuollon laajoissa terveystarkastuksissa
* oppilaan sairauden vaatiman hoidon, erityisruokavalion tai lääkityksen järjestäminen koulussa
* yhteistyö tehostetun ja erityisen tuen, joustavan perusopetuksen sekä sairaalaopetuksen yhteydessä
* oppilashuollon tuki kurinpitorangaistuksen tai opetukseen osallistumisen epäämisen yhteydessä
* asiantuntijaryhmän kokoaminen ja suostumuksen hankkiminen sekä ryhmän yhtenäiset menettelytavat yksittäistä oppilasta koskevan asian käsittelyssä
* oppilashuoltokertomusten laatiminen ja säilytys
* yhteistyö koulun ulkopuolisten palvelujen ja yhteistyökumppaneiden kanssa kuten nuorisotoimi, lastensuojelu, erikoissairaanhoito ja poliisi.

***Porin kaupunki***

*Yksilökohtainen oppilashuolto toteutetaan aiemmin tässä asiakirjassa kuvatun mukaisesti (8.3). Tuki toteutetaan kuraattori-, koulupsykologi- ja kouluterveydenhoitopalveluina sekä monialaisen asian­tuntijaryhmän toimintana. Yksilökohtaista oppilashuoltoa toteutetaan yhteistyössä oppilaan sekä tilanteen mukaan hänen huoltajiensa ja muiden läheistensä kanssa huomioiden heidän toiveensa ja yksilölliset tarpeensa. Huoltajalla ei ole oikeutta kieltää alaikäistä käyttämästä halutessaan oppilashuollon palveluita.*

***Oppilashuoltopalvelut***

***Koulupsykologi- ja kuraattoripalvelut***

*Oppilashuollon kuraattori- ja psykologipalvelut on järjestettävä siten, että oppilas voi tarvittaessa päästä keskustelemaan henkilökohtaisessa tapaamisessa joko psykologin tai kuraattorin kanssa viimeistään seitsemäntenä oppilaitoksen työpäivänä ja kiireellisessä asiassa samana tai seuraavana työpäivänä. Asian kiireellisyyden arvioi psykologi tai kuraattori yhdessä oppilaan kanssa ja arviointi voidaan toteuttaa esimerkiksi puhelimitse. Määräajat koskevat ensimmäistä henkilökohtaisessa tapaamisessa käytyä keskustelua ja asian selvittelyn alkamista, eivät tukitoimien järjestelyä tai tutkimuksia. Oppilas voi itse hakeutua kuraattori- ja psykologipalveluihin tai tulla niihin opettajan, huoltajien tai muiden tahojen aloitteesta ja ohjauksesta.*

*Koulun tai oppilashuollon työntekijä on velvollinen ottamaan yhteyttä oppilashuollon kuraattoriin tai psykologiin silloin, kun hän toteaa oppilaalla kyseisten palveluiden tarpeen. Yhteydenotto tehdään yhdessä oppilaan kanssa ja samalla annetaan kuraattorille tai psykologille tuen tarpeen arvioimiseen tarvittavat tiedot. Jos yhteydenottoa ei ole mahdollista tehdä yhdessä oppilaan kanssa, on hänelle annettava tieto yhteydenotosta. Oppilaalle palveluiden käyttö on aina vapaaehtoista. Myös huoltajalle on annettava tieto yhteydenotosta, ellei oppilas sitä pätevästi kiellä ottaen huomioon hänen ikänsä ja kehitystasonsa sekä asian laatu ja oppilaan etu. Myös koulun ulkopuoliset tahot, jotka ammatillisessa tehtävässään ovat saaneet tietää oppilaan tuen tarpeesta, voivat salassapitosäännösten estämättä olla yhteydessä kuraattoriin tai psykologiin.*

***Kouluterveydenhuoltopalvelut***

*Kouluterveydenhuollon palvelut järjestetään terveydenhuoltolain ja asetuksen 338/2011 mukaisesti. Oppilaan on päästävä määräaikaisiin ja tarpeenmukaisiin terveystarkastuksiin terveydenhoitajalle sekä lääkärille.*

*Kouluterveydenhoitajan palvelut kouluterveydenhuollossa on järjestettävä siten, että päivinä, jolloin terveydenhoitaja työskentelee kyseisessä koulussa, hänen vastaanotolleen voi päästä ilman ajanvarausta ennalta ilmoitettuina ajankohtina. Muulloin terveydenhoitaja voi olla esimerkiksi puhelimella tavoitettavissa.*

*Laajoista terveystarkastuksista tehtyä yhteenvetoa on käytettävä arvioitaessa oppilashuollon yh­teistyönä luokka- ja kouluyhteisön tilaa ja mahdollisten lisätoimenpiteiden tarvetta. Yhteenveto ei saa sisältää henkilötietoja. Koulun hyvinvointiryhmä huolehtii siitä, että yhteenveto on vuosittain käytettävissä koulun hyvinvointityötä suunnitelta­essa.*

***Oppilaan sairauden vaatiman hoidon, lääkityksen tai erityisruokavalion järjestäminen koulussa***

*Oppilaan sairauden vaatiman hoidon tai lääkityksen järjestäminen on kuvattu liitteessä 4.*

*Kouluruokailun tavoitteena on ylläpitää ja edistää oppilaan terveyttä ja työtehoa. Kouluruokailu on osa koulun oppilashuoltoa ja samalla osa koulun kasvatus- ja opetustyötä. Porin peruskou­luissa oppilaalle tarjotaan sairauden vaatima erityisruokavalio. Uskonnolliset ja eettiset ruokara­joitukset otetaan myös huomioon. Erityisruokavalioiden ja uskonnollisten/eettisten ruokarajoi­tuksen toteuttamisesta on laadittu tiedote.*

***Yhteistyö tehostetun ja erityisen tuen, joustavan perusopetuksen sekä sairaalaopetuksen yhteydessä***

*Tehostetun ja/tai erityisen tuen piirissä oleva oppilas tarvitsee usein myös oppilashuollollista tu­kea. Tehostettua ja erityistä tukea sekä oppilashuoltoa säätelevät eri lait. Tehostetun ja erityisen tuen järjestämistä säätelee perusopetuslaki kun taas oppilashuollollista tukea säätelee oppilas- ja opiskelijahuoltolaki. Tehostettu ja erityinen tuki liittyvät oppilaan opetuksen pedagogi­siin järjestelyihin ja näihin liittyvät asiat tehdään pedagogisiin asiakirjoihin. Oppilashuollon tuki liittyy oppilaan yleiseen hyvinvointiin ja esimerkiksi elämänhallintaan.*

*Tuen muotoja voidaan käyttää rinnakkain, toisiaan täydentäen ja siten, että ne muodostavat oppilaan näkökulmasta toimivan kokonaisuuden. Tuen molemmissa muodoissa lähtökohtana on yhteistyö ja vuorovaikutus oppilaan ja huoltajan kanssa. Yksilökohtainen oppilashuolto perustuu kuitenkin aina vapaaehtoisuuteen; kun taas oppimisen ja koulunkäynnin tuki ei edellytä oppilaan tai huoltajan suostumusta.*

*Joustavan perusopetuksen toiminnassa oleville oppilaille kuuluvat samat oppilashuollon palvelut kuin muillekin kyseisen koulun oppilaille. Sairaalaopetuksessa oleville oppilaille oppilashuollon palvelut järjestetään yhdessä sairaalaopetuksen kanssa.*

***Oppilashuollon tuki kurinpitorangaistuksen tai opetukseen osallistumisen epäämisen yhteydessä***

*Kurinpidolliset tilanteet vaativat välittömiä toimia, mutta usein myös pitkäjänteisemmän tuen jär­jestämistä. Oppilashuollollista tukea voi tarvita kurinpidollisen toimenpiteen kohteeksi joutuva oppilas tai ne oppilaat tai henkilökunta, joille ko. oppilas on aiheuttanut vaaratilanteen tai mieli­pahaa. Rehtori arvioi kurinpitotilanteissa oppilashuollollisen tuen järjestämisen tarpeen, järjestä­mistavan, määrän ja laajuuden. Kurinpitotoimenpiteet käsitellään tarkemmin luvussa 5.*

***Monialaisen asiantuntijaryhmän kokoamiseen, toimintaan ja kirjaamiseen liittyvät ohjeet***

*Monialaisen asiantuntijaryhmän kokoaa se oppilashuollon toimija, joka havaitsee monialaisen oppilashuollon tarpeen. Ryhmän kokoamista ei voi määritellä tietyn henkilön tai ammattiryhmän tehtäväksi. Ryhmän asettaminen ei edellytä hallintopäätöstä, vaan asiantuntijaryhmän jäsenet ilmenevät sen perustamista tai mahdollista kokoonpanon muuttamista koskevasta suostumuksesta sekä oppilashuoltokertomuksesta.*

*Ryhmän varsinaisina jäseninä voivat toimia koulun oppilashuollon toimijat. Ryhmän kokoontumisiin voi heidän lisäkseen osallistua myös muita henkilöitä, kuten oppilaan läheisiä tai oppilashuollon yhteistyötahojen edustajia. Näistä ulkopuolisista osallistujista ei kuitenkaan tule asiantuntijaryhmän jäseniä, eikä heille tai oppilaalle tai huoltajalle itselleen voida myöskään antaa käyttö- tai lukuoikeuksiaa tai oikeutta tehdä kirjauksia oppilashuoltorekisteriin. Kirjauksia sinne saavat tehdä vain asiantuntijaryhmän jäsenet ammatillisen harkinnan mukaisesti.*

*Asiantuntijaryhmä valitsee keskuudestaan vastuuhenkilön, joka vastaa prosessin etenemisestä sekä yhteisiä palavereita koskevista kirjauksista oppilashuoltokertomukseen. Monialaisen asiantuntijaryhmän jäsenillä on oikeus pyytää oppilaan asiassa neuvoa tarpeellisiksi katsomiltaan asiantuntijoilta, ja ilmaista tässä tarkoituksessa konsultaatiota antavalle asiantuntijalle myös salassa pidettäviä tietoja salassapitovelvoitteiden estämättä. Konsultaatiosta tehdään asianmukaiset merkinnät oppilashuoltokertomukseen. Ammattihenkilö, jonka osallistumisen asiantuntijaryhmään oppilas/huoltaja on kieltänyt, ei voi kuitenkaan osallistua yksilökohtaisen monialaisen asiantuntijaryhmän työhön konsultaatiotarkoituksessakaan.*

*Oppilaan tai tarvittaessa huoltajan suostumus asian käsittelyyn asiantuntijaryhmässä ja ryhmän kokoonpanoon voidaan pyytää puhelimessa tai tilanteen niin vaatiessa kirjallisesti. Mikäli lupaa ei ole kirjallisena, asia kirjataan ensimmäisessä kokoontumisessa oppilashuoltokertomuk­seen.*

*Mikäli rehtori osallistuu monialaisen asiantuntijaryhmän työhön, on otettava huomioon hyväksikäyttökielto ja luottamuksen säilyttäminen oppilaaseen. Rehtorin tehtäviin saattaa hänen asemansa vuoksi myöhemmin kuulua velvollisuus tehdä samaa oppilasta koskevia hallinnollisia päätöksiä esimerkiksi erityisestä tuesta tai kurinpidollisesta toimenpiteestä. Rehtorin päätökseen eivät saisi tällöin vaikuttaa oppilaan tai huoltajan kokemana kielteisesti sellaiset seikat, joita rehtori on saanut tietoonsa monialaisen asiantuntijaryhmän jäsenenä tai ryhmän kuulemana asiantuntijana.*

*Oppilashuollon kertomukset muodostavat oppilashuoltorekisterin, jota ylläpitää koulutuksen järjestäjä. Koulukohtaisten rekisterien vastuuhenkilönä toimii rehtori, joka määrittelee käyttöoikeudet rekisteriin sekä päättää mitä tietoja rekisteristä pyydettäessä mahdollisesti annetaan tai evätään. Tietojen luovuttamisesta tehdään rekisteriin tarvittavat merkinnät. Oppilashuoltokertomus laaditaan sähköisesti WILMA-järjestelmään ja se etenee aikajärjestyk­sessä.*

***Yhteistyö koulun ulkopuolisten palvelujen ja yhteistyökumppaneiden kanssa***

*Koulujen yhteistyö nuorisotoimen, lastensuojelun, erikoissairaanhoidon ja poliisin kanssa toteute­taan pääsääntöisesti alueellisissa hyvinvointiryhmissä. Yksilöllisessä oppilashuoltotyössä sidos­ryhmien kanssa työskennellään tilanteen niin vaatiessa.*

*Koulun henkilökunta on velvollinen ilmoittamaan lastensuojeluun, mikäli he havaitsevat puutteita oppilaan hoidossa ja huolenpidossa tai vaarantavia olosuhteita liittyen lapsen kehitykseen tai omaan käyttäytymiseen.*

1. **Oppilashuollon yhteistyön järjestäminen oppilaiden ja heidän huoltajiensa kanssa [[47]](#footnote-47)**

Oppilashuoltoa toteutetaan yhteistyössä oppilaiden ja huoltajien kanssa. Oppilashuoltosuunnitelmassa kuvataan oppilashuollon toimintatavat oppilaiden ja huoltajien osallisuuden edistämiseksi sekä yhteistyön järjestämiksi. Suunnitelmassa kuvataan

* oppilaan ja huoltajan osallisuus yhteisöllisen ja yksilökohtaisen oppilashuollon suunnittelussa, toteuttamisessa ja arvioinnissa
* yhteisöllisen ja yksilökohtaisen oppilashuollon periaatteista ja menettelytavoista tiedottaminen oppilaille, huoltajille ja yhteistyötahoille.

|  |
| --- |
| **Porin Lyseon koulu**  Koulun oppilashuollon suunnitelmaa laaditaan yhdessä oppilaiden, huoltajien ja koulun henkilökunnan kanssa. Osallisuutta oppilashuoltotyön suunnitteluun edistetään mm. vanhempainilloissa, info-tilaisuuksissa ja yhdessä oppilaan ja huoltajan kanssa käydyissä kasvatuskeskusteluissa. Samoilla menettelytavoilla voidaan myös arvioida yhteisöllisen oppilashuollon toteutumista.  Yksilöllisen oppilashuollon arviointi tapahtuu oppilaalle laadittuun oppilashuoltokertomukseen sovitulla ja kirjatulla tavalla.  Vanhempainilloissa, kasvatuskeskusteluissa ja infotilaisuuksissa tiedotetaan oppilaita, huoltajia ja yhteistyötahoja oppilashuollon periaatteista ja menettelytavoista. |

1. **Oppilashuoltosuunnitelman toteuttaminen ja seuraaminen [[48]](#footnote-48)**

Opetuksen järjestäjä seuraa koulun oppilashuoltosuunnitelman toteutumista[[49]](#footnote-49).

Oppilashuoltosuunnitelmassa kuvataan toimenpiteet suunnitelman toteuttamiseksi ja seuraamiseksi[[50]](#footnote-50). Näitä ovat seurannasta vastuussa oleva taho koulussa, seurattavat asiat ja käytettävät menetelmät tietojen kokoamiseksi sekä seurannan aikataulu. Lisäksi kuvataan seurantatietojen käsittely ja hyödyntäminen koulun oppilashuollon kehittämisessä sekä keskeisistä tuloksista tiedottaminen oppilaille, huoltajille ja tarvittaville yhteistyötahoille.

Oppilashuoltosuunnitelman toteuttaminen ja seuraaminen on osa opetuksen järjestäjän omavalvontaa koskevaa tehtävää. Opetuksen järjestäjä vastaa yhteistyössä opetustoimen ja sosiaali- ja terveystoimen oppilashuoltopalveluista vastuussa olevien viranomaisten kanssa oppilashuollon kokonaisuuden omavalvonnan toteutumisesta[[51]](#footnote-51).

|  |
| --- |
| **Porin Lyseon koulu**  Oppilashuollon toteuttamista varten laaditaan koulun hyvinvointiryhmän toimesta suunnitelma, jota toteutetaan lukuvuosittain. Keväisin lukuvuoden päätyessä hyvinvointiryhmän viimeisessä kokouksessa arvioidaan suunnitelman toteutuminen ja tehdään tarvittavat jatkosuunnitelmat tulevaa lukuvuotta sekä toiminnan kehittämistä varten. Arviointityöstä vastaa rehtori.  Keskeisistä arvioinnin tuloksista sekä toiminnan kehittämisestä informoidaan oppilaita ja huoltajia sekä tarvittavia yhteistyötahoja mm. vanhempainilloissa, info-tilaisuuksissa tai sähköisesti Wilman kautta. |

1. Oppilas- ja opiskelijahuoltolaki (1287/2013) 1 § 3 mom. [↑](#footnote-ref-1)
2. YK:n Yleissopimus lapsen oikeuksista 1989 [↑](#footnote-ref-2)
3. Oppilas- ja opiskelijahuoltolaki 9 § 4 mom. [↑](#footnote-ref-3)
4. Oppilas- ja opiskelijahuoltolaki 3 § 1 ja 2 mom. [↑](#footnote-ref-4)
5. Oppilas- ja opiskelijahuoltolaki 6 § [↑](#footnote-ref-5)
6. Oppilas- ja opiskelijahuoltolaki 9 § 1 mom. [↑](#footnote-ref-6)
7. Oppilas- ja opiskelijahuoltolaki 3 § 4 mom. ja 18 § 1 mom. [↑](#footnote-ref-7)
8. Oppilas- ja opiskelijahuoltolaki 4 § 1 ja 2 mom. [↑](#footnote-ref-8)
9. Oppilas- ja opiskelijahuoltolaki 3 § 3 mom. [↑](#footnote-ref-9)
10. Eduskunnan sivistysvaliokunnan mietintö 14/2013 vp. [↑](#footnote-ref-10)
11. Oppilas- ja opiskelijahuoltolaki 15 § ja 17 § [↑](#footnote-ref-11)
12. Oppilas- ja opiskelijahuoltolaki 11 § 1 ja 2 mom. [↑](#footnote-ref-12)
13. Oppilas- ja opiskelijahuoltolaki 25 § [↑](#footnote-ref-13)
14. Oppilas- ja opiskelijahuoltolaki 14 § 1 – 4 mom. [↑](#footnote-ref-14)
15. Hallituksen esitys eduskunnalle oppilas- ja opiskelijahuoltolaiksi 67/2013 [↑](#footnote-ref-15)
16. Oppilas- ja opiskelijahuoltolaki 4 § 1 mom. [↑](#footnote-ref-16)
17. Perusopetuslaki 47 a § 1 mom. (1267/2013) [↑](#footnote-ref-17)
18. Perusopetuslaki 29 § 1 mom. (1267/2013) [↑](#footnote-ref-18)
19. Perusopetuslaki 29 § 4 ja 5 mom. (1267/2013) [↑](#footnote-ref-19)
20. Oppilas- ja opiskelijahuoltolaki 13 § 2 mom. 4-kohta ja perusopetuslaki 29 § 3 ja 7 mom. (1267/2013) [↑](#footnote-ref-20)
21. Terveydenhuoltolaki (1326/2010) 16 § 2 mom. ja valtioneuvoston asetus neuvolatoiminnasta, koulu- ja opiskeluterveydenhuollosta sekä lasten ja nuorten ehkäisevästä suun terveydenhuollosta (338/2011) 12 § [↑](#footnote-ref-21)
22. Oppilas- ja opiskelijahuoltolaki 5 § 1 mom. [↑](#footnote-ref-22)
23. Eduskunnan sivistysvaliokunnan mietintö 14/2013 vp. [↑](#footnote-ref-23)
24. Oppilas- ja opiskelijahuoltolaki 18 § 1 mom. [↑](#footnote-ref-24)
25. Oppilas- ja opiskelijahuoltolaki 19 § 1 ja 2 mom. [↑](#footnote-ref-25)
26. Oppilas- ja opiskelijahuoltolaki 19 § 3 mom. ja laki viranomaisen toiminnan julkisuudesta (621/1999) 26 § 3 mom. [↑](#footnote-ref-26)
27. Oppilas- ja opiskelijahuoltolaki 5 § 2 mom. ja 20 § 1, 3 ja 4 mom. [↑](#footnote-ref-27)
28. Oppilas- ja opiskelijahuoltolaki 20 § 5 mom. [↑](#footnote-ref-28)
29. Oppilas- ja opiskelijahuoltolaki 21 § 1 mom. ja 22 § 1 mom. [↑](#footnote-ref-29)
30. Oppilas- ja opiskelijahuoltolaki 20 § 2 mom., laki potilaan asemasta ja oikeuksista (785/1992) 12 § ja laki sosiaalihuollon asiakkaan asemasta ja oikeuksista (812/2000) [↑](#footnote-ref-30)
31. Oppilas- ja opiskelijahuoltolaki 23 § 2 mom. [↑](#footnote-ref-31)
32. Perusopetuslaki 40 § 2 mom. (1288/2013) [↑](#footnote-ref-32)
33. Oppilas- ja opiskelijahuoltolaki 23 § 3 mom. [↑](#footnote-ref-33)
34. Perusopetuslaki 40 § 4 mom.(1288/2013) [↑](#footnote-ref-34)
35. Perusopetuslaki 15 § 2 mom. (477/2003) [↑](#footnote-ref-35)
36. Perusopetuslaki 47 a § 1 ja 3 mom. (1267/2013) [↑](#footnote-ref-36)
37. Oppilas- ja opiskelijahuoltolaki 12 § ja lastensuojelulaki (417/2007) 12 § 1 mom. [↑](#footnote-ref-37)
38. Perusopetuslaki 14 § 2 mom. (477/2003) [↑](#footnote-ref-38)
39. Oppilas- ja opiskelijahuoltolaki 13 § [↑](#footnote-ref-39)
40. Oppilas- ja opiskelijahuoltolaki 13 § [↑](#footnote-ref-40)
41. Lastensuojelulaki 12 § 1 mom. [↑](#footnote-ref-41)
42. Oppilas- ja opiskelijahuoltolaki 13 § 2 mom. 1-kohta [↑](#footnote-ref-42)
43. Oppilas- ja opiskelijahuoltolaki 13 § 2 mom. 2-kohta [↑](#footnote-ref-43)
44. Oppilas- ja opiskelijahuoltolaki 13 § 2. mom. 4-kohta ja perusopetuslaki 29 § 3 mom. (1267/2013) [↑](#footnote-ref-44)
45. Pelastuslaki (379/2011) 15 § ja valtioneuvoston asetus pelastustoimesta (407/2011) 1 ja 2 § [↑](#footnote-ref-45)
46. Oppilas- ja opiskelijahuoltolaki 13 § 2 mom. 2-kohta [↑](#footnote-ref-46)
47. Oppilas- ja opiskelijahuoltolaki 13 § 2 mom. 3-kohta [↑](#footnote-ref-47)
48. Oppilas- ja opiskelijahuoltolaki 13 § 2 mom. 5-kohta [↑](#footnote-ref-48)
49. Oppilas- ja opiskelijahuoltolaki 13 § 4 mom. [↑](#footnote-ref-49)
50. Hallituksen esitys eduskunnalle oppilas- ja opiskelijahuoltolaiksi 67/2013 [↑](#footnote-ref-50)
51. Oppilas- ja opiskelijahuoltolaki 26 § 1 mom. [↑](#footnote-ref-51)